钦定古今图书集成/理学汇编/学行典/第196卷 > 陈垣
## 钦定古今图书集成/理学汇编/学行典/第196卷 > 陈垣

按《临海县志》：“陈垣，字子崇，号一厓，炫仲子也。性资颖
异，童时丧父，哀毁如成人。既终丧母，令入庠校，泣涕
愿侍养。母责以应继父志，乃始攻举子业。弘治壬子，
领乡荐，授泾县教谕，以行谊廉耻率诸生，士心悦服。
转国子助教。甫三载，当道论荐，例得台谏。以母老，愿
就闲秩，擢汝南长史。居无何，上疏乞归养。王再三谕”
留，乞归益力。王深悉孝行，谕以考绩请封，可以悦母
氏，乃弗果归。已而忧念成疾；既革，谆谆语曰：“我不孝！
我不孝！”卒年五十有四。平生襟宇恢廓，善吟咏；与物
至和；而坚贞之操，确不可拔；势利纷华，泊如也。今祀
乡贤祠。